safouaneb/arywiki huggingface dataset:
عنتي

عنتي (ب ليونانية لبالية Ἀνταῖος، "انطايوص") شخصية ف لاساطير ليونانية ؤ لامازيغية، مشهور ب لمدابزة ديالو معا هرقول ف اطار 12 عطاشات د هرقول. عنتي كيتّعابر رب معبود عند لامازيغ لقدام ؤ "حامي ارض ليبيا لقديمة" (ارض لامازيغ ؤلا تامازغا ف لمصطلح لعصري). ف لمعتقد لقديم، عنتي كان عملاق ؤ ولد لارباب بوسيدون ؤ ڭايا. مراتو هيّا رّبة تينڭا (لي لاسطورة كاتڭول بلي تسمّات عليها مدينة طانجا). بعض لاساطير كاتڭول بلي عندو جوج بنات، وحدة سميتها بارصي ؤلا السييس، ؤ لوخرة سميتها افينوي. كلمة ب ليونانية كاتعني "داك لي ضد" ؤلا "لعدو". لاسطورة. عنتي كان كيتحدّا اي واحد دايز من طريقو باش يتعابز معاه، ؤ ماعمّرو خسر اي معابزة طالمّا رجليه قايسين مّو ڭايا (لارض). كان كيطيّح لخصوم ديالو ل لّرض، ؤ كيقتلهوم، ؤ بنا معبد ل بّاه بوسيدون ب لقلقولات ديالهوم. هرقول لي كان ف طريقو ل جّردة د لحوريات لغربيات (عطاشة نمرة 11 ديال هرقول)، قبل تّحدي ؤ تصارع معاه. هرقول عاق بلي مايقدرش يغلب عنتي ؤ هوّا واقف فوق لرض، فا هزّو ؤ بقا كيعصرو تا قتلو. موراها هرقول غادي ياخد مرات عنتي، تينڭا، ؤ غادي يولد معاها لبطل لامازيغي صوفاكس، لي لاساطير كاتڭول بلي اسس مدينة طانجا ؤ سمّاها على مّو. هرقول ولـٰد وٰلد اخور سميتو پالايمون معا بنت عنتي افينوي. لماليك يوبا لموريطاني كان كيدّاعي بلي لاصل ديالو كيرجع ل صوفاكس. صوفاكس كان عندو ولد سميتو ديوضوروس لي لاساطير كاتڭول بلي حتل بزاف د لمناطق ف شمال افريقيا ب لارمي لي كان جاب هرقول. لمعابزة مابين عنتي ؤ هرقول كانت من بين لمواضيع لمحببة ف لفترة د نّوضة ف ؤروپا (لقرن 15 ؤ 16)، سيرتو ف نّحت. بعض لاساطير كاتعتابر بلي عنتي هوّا نيت لماليك ديال مدينة اراسا، لي كانت ف مملكة قورينا (لي جا لموضع ديالها ف ليبيا ديال دابا)، ؤ لي كانت عندو بنت سميتها السييس ؤلا باركا. لموضع ف شمال افريقيا. عنتي كان كيتڭال بلي كان ف شي موضع ف صّحرا د شمال افريقيا. ف لغالب دخل ل لاساطير ليونانية ف نّص د لقرن 7 قبل لميلاد، بعدما ليونانيين لقدام دارو رجلهوم ؤ حتلو مناطق ف شمال افريقيا. هاد لموضع مامحددش مزيان على لعرض د لمنطقة، ؤ يقدر يكون ف اي بلاصة ف شّرق ؤلا لغرب. متلاً واحد لقصة كاتّعاود بلي لجينيرال رّوماني كوينتوس سيرطوريوس ملي زار طانجا، ڭالو ليه ناسها بلي لقبر د عنتي كاين تحت واحد لكدية كبيرة مابعيداش بزاف على لمدينة. ملي حفر لقبر لقا عضام د عملاق، ؤ عاود ردم تّراب فوق منهوم، ؤ شارك ف طقوس تقديسية محلية ؤ عطا قربان باش "يعضّم لمكانة ديال لقبر". هاد لكدية تقدر تكون هيّا لمعلامة د مزورا لي جات على بعد د 50 كيلوميطر من طانجا، لي كاتّعتابر من اقدم لمعالم لميڭاليتية ف شمال افريقيا. لاسطورة كاتڭول بلي لكدية لي مدفون فيها عنتي غير كايتخاد منها تراب كاطيح شّتا باش تعاود تعمر ديك لحفرة. لمدينة لقديمة د باركا، لي غالب جات ف لمرج ف ليبيا لحالية، كانت كاتسمّا انطاپوليس على عنتي (انطايوس)، ؤ تا مدينة تجيبو ف مصر لقديمة كانو ليونانيين ؤ رّومان كيسمّيوها "انطايوپوليس"، وخا "انطايوس" لي تسمّات عليه، يقدر مايكونش هوّا نيت عنتي لامازيغي.
صوفاكس

صوفاكس (ب ليونانية لبالية Σόφακος "صوفاكصوص") ؤلا سوفاكس (Sufax) هوّا بطل ؤلا نص رب ف لاساطير لامازيغية ؤ ليونانية. صوفاكس هوّا ولد رّبة تينڭا ؤ رّب ليوناني هرقول، ؤ على حساب لاساطير هوّا لمؤسس ديال طانجا لي سمّاها ب سميت مّو، ؤ كان حاكم مملكة ف لمغريب، لي تقدر تكون هيّا نيت مملكة موريطانية. كانت عندو ختو سميتها افينوي (لي بّاها هوّا عنتي لي كان تصارع معاه ؤ قتلو هرقول)، ؤ خوه سميتو پالايمون، لي يقدر يكون تا ولد ختو بعدما نعسات افينوي معا بّاه هرقول. صوفاكس خدا لمنصب ديال حامي ارض لامازيغ من مور راجل مّو سّابق عنتي. على حساب لاساطير لامازيغية، بزاف د لملوك لامازيغ دّاعاو بلي كينحادرو من صوفاكس، بحال لملوك د نوميديا. نفس لاساطير كاتڭول بلي كان عندو ولد سميتو ديوضوروس لي حكم مناطق من شمال افريقيا ب لمعاونة ديال لارباب د ليونان. على حساب تّوارخي ليوناني پلوطارخوس، بزاف د هاد لاساطير تّختارعو باش يعطيو مصداقية ل لحكم ديال لماليك يوبا لموريطاني لي كينحادر من لعائلة لملكية د نوميديا، ؤ لي كان كيعتابر راسو حفيد ديال ديوضوروس ؤ صوفاكس.
دجون كينيدي

دجون فيتزجيرالد «دجاك» كينيدي (بلينݣليزية: John Fitzgerald "Jack" Kennedy)، (تولد ف 29 ماي 1917 ف ماساشوسيتس - مات ف 22 نونبر 1963 ف طيكساس) كان عسكري و سياسي ميريكاني. كان هو الرئيس لخامس وتلاتين ديال لميريكان، و حكم فيها من 1961 حتال 1963. كينيدي كان هو اصغر رئيس تنتاخب ف التاريخ د لميريكان، و واحد من الروايس الربعا د لبلاد اللي تقتلو و هوما عندهم السلطة (تقتل ف 1963 ملي كان غادي ف موكب مع مراتو ف وسط لمدينة د دالاس). لوقت اللي حكم فيه كينيدي كان ف لوقت د لحرب لباردة، و كانو فيه مشاكيل كتار ما بين لميريكان و لاتحاد السوڤياتي و كوبا، اللي كانت يا الله وقعات فيها تورة ديك الساعة. ملّي تقتل كينيدي، جا ف محلو ليندون دجونسون اللي كان نائب رييس، و من بعد تنتاخب هو براسو رئيس ف 1964. مصادر. لمزاود. تقدر تزيد شوف بزاف د تّصاور و لمعلومات ديال دجون كينيدي ف ويكيميديا كومنز.
ضلال د الدات

ضلال د الدات (ب نّݣليزية The Shadows of Self) رواية ديال سّتيمپانك ؤ لفنطازيا ديال لكاتب لميريكاني براندن ساندرسون خرجات ف 6 اكتوبر 2015. هاد رّواية هيّا لخامسة ف سّيرية د ميستبورن، ؤ تّانية ف سّيرية لفرعية د "واكس ؤ ويين" () لي كاتطرا ف لايرا تّانية، 300 عام مورا لاحدات ديال لكتاب تّالت. هاد رّواية مسبوقة ب لاشابة د لقانون (2011) ؤ متبوعة ب الشراطي د لحيداد (2016).
ديبيان

ديبيان (ب ) توزيع ديال لينوكس و هو عيبارة على بزاف ديال لبرامج لحرة ؤ ب كوض مفتوح لي طورها مشروع ديبيان لمدعوم من طاراف جماعة د لموبرميجين. هاد لمشروع دارو ايان موردوك ف 16 غشت 1993. اوّل ڤيرسيون ديال ديبيان (0. 01) خرجات ف 15 شتنبر 1993. ديبيان هوّا اقدم سيستيم مبازي على نّوية د لينوكس. و هوّا سّاس ديال شلا توزيعات د لينوكس، بحال ؤبونتو.
ويليام، أمير د ويلز

ويليام، امير د ويلز، سميتو لكاملة ويليام ارثر فيليپ لويس (مزيود ف 21 يونيو 1982) هوّا عضو ف لفاميلة لملكية د بريطانيا، ؤ ولي لعهد د لمملكة لمتحدة من 8 شتنبر 2022، ملي طلع بّاه لماليك تشارلز تّالت ل لعرش. مّو هيّا لاميرة ديانا لي كانت ماتت ف 1997. ف 2011، خدا لّقب ديال دوك د كامبريدج، قبلما تجوج ب كاترين ميديلتون. ف شتنبر 2022، خدا لّقب ديال دوك د كورنوال لي كيرافق لمنصب ديال ولي لعهد. نّهار لي موراه خدا لّقب ديال "امير د ويلز" لي تاهوا كيكون عند ولي لعهد د بريطانيا.
لقرون لوسطانية

لقرون لوسطانية ؤلا لفترة لوسطانية (ب لعربية "العصور الوسطى"، ب ؤلا "Middle Ages") سمية كاتّطلق على فترة ف تّاريخ د ؤروپا، لي كاتبدا تقريباً من لقرن 5 ؤ كاتّسالا ف لقرن 15. هاد لموصطلح كيشير ل مرحلة نتيقالية ف ؤروپا، من فاش طاحت لحضارة رّومانية ب سقوط لامبراطورية رّومانية لغربية، تال فاش بدات لفترة د نّوضة ف ؤروپا. لفترة لوسطانية جات مور لفترة لقديمة ؤ قبل من لفترة لعصرية، ؤ كاتقّسم هيّا براسها ل 3 د لفترات هوما لفترة لمبكّرة، لفترة لعالية، و لفترة لمعطّلة.
جاستن بيبر

دجاستن درو بيبر (تولد ف 1 مارس 1994) هو مغني پوپ و ار اند بي و كاتب اغاني كندي. كاريير. دجاستن بيبر بدا لغنا ف عام 2008، كتاشفو مدير لمواهب سكوتر براون، هو لي ولا مدير اعمالو دابا، على طريق سيت يوتيوب، حيت عاود غنّا اغاني ل مغنيين بحال كريس براون، وني-يو، و اشر، و دجاستن تيمبرلينك. تعاقد معا شركة "ار بي ام جي ريكوردز"، و صدر اول البوم ديالو "لعالم ديالي" ف اواخر عام 2009، لي خدا تّصنيف "پلاتينوم" ف لميريكان و ولّا اول فنان ف لعالم عندو سبعة د لاغاني ف ليستة "بيلبورد هوت 100" من اول البوم ليه.
دريك

اوبري دريك ڭراهام، (مزيود ف 24 اكتوبر 1986) و لمعروف بسميت دريك هو مغني راپ، كاتب اغاني، ممثل، منتج، و بيزنيسمان كانادي. كيتّعتابر دريك شخصية بارزة ف لموسيقى د رّاپ. حصل على التقدير ل اول مرة من خلال تالقو ف لمسلسل لتلفزيوني الدرامي "دڭراسي: لجيل التالي" (2001–2007). كان باغي يدير لكاريير ديالو ف لموسيقا، فا غادر لمسلسل و صدر اول ميكستيپ "روم فور امپروڤمنت" (2006). موراها صدر ميكستيپات "كمباك سيزون" (2007) و"سو فار ڭون"(2009)، قبل التوقيع مع شركة ليل وين يونڭ موني انترتينمنت. لالبوم د الستوديو اللول ديالو "ثانك مي لايتر" ف عام 2010، و بان لمرة اللولة ف لميريكان "بيلبورد" 200. و حقق نجاح كبير مع "تيك كير"(2011)، ونجاح تجاري مع "ناثينڭ واز ذا سيْم"(2013) و "اف يو ار ريدينڭ ذيس اتز تو ليْت" (2015)؛ حصلو لالبومات لي موراهوم بجوج على شهادة متعددة الپلاتين ف ميريكان. شد البوم دريك الرابع "فيوز" (2016) قمة "بيلبورد" 200 ل مدة 13 سيمانة مامتابعاش.
إكس إكس إكس تينتاسيون

دجاسيه دوين ريكاردو اونفروي (ب ) (مزيود ف 23 يناير 1998 – مات ف 18 يونيو 2018) مشهور ب سميت اكس اكس اكس تينتاسيون () هو مغني راپ ميريكاني و كاتب اغاني راحل. اونفوري تولد و كبر ف پلانتيشن ف فلوريدا، و دوز ݣاع طفولتو ف لاودرهيل. بدا كايكتب لاغاني فين خرج من مركز اصلاح ل لمراهقين و صدر لاغاني لّولة من خلال لپلاطفورم د ساوندكلاود ف يونيو 2013 بعنوان "News/Flock". كان رمز بارز ف ساوندكلاود راپ. صدر اونفروي لالبومات لّولة ديالو يوم 25 غشت 2017 بعنوان "17"، و تلاه البوم "؟ " يوم 16 مارس 2018. و تصدر البومو لخر ليستة بيلبورد 200 فيساع. و تكلاصاو جوج اغاني ديالو "Sad! " و "Changes" ف تّرتيب السابع و سبعة و تلاتين ف ليستة بيلبورد هوت 100. ف 18 يونيو 2018، شي حد تيرا على اونفروي ب فردي ف ديرفيلد بيتش، شّي لي ادّا ل لموت ديالو.
ساوند كلاود

ساوند كلاود هو موقع ويب للموسيقى والصوتيات كيمكّن لاي واحد منين يسجّل صوت ؤلا غنية خاصين بيه يشاركهوم. كيعطي ساوند كلاود لامكانية ديال تسجيل صوت و تدخالو بسهولة، و لمشاركة ديالو باش يتمزكو ليه صّحاب ولا اي واحد. و كيتّعتابر تا سيت ديال الشبكات جّتماعية، كيجيو ل سّيت كتر من 175 مليون شخص فكلا شهر، و متوفر كا اپليكاسيون ف تيليفون حتاهو.
دجينيوس (سيت ويب)

دجينيوس (ب ) لي كانت سميتو شحال هادي راپ دجينيوس (ب ) شركة ميريكانية د لاعلام الرقمي. تاسس لموقع عام 2009 من قيبال طوم ليمان، ايلان زيكوري، و مهبود موڭادام. هاد سّيت كيخدمو بيه بزاف د نّاس باش يقراو شّروح ديال كلمات لاغاني، ، و قصص اخبارية، و مصادر، و وتائق. فاش تّطلق سّيت نّهار لّول كان تّركيز ديالو على موسيقى لهيپ هوپ. توسع لموقع ف عام 2014 و دخلو شكال خرة من وسائل لاعلام و لاغاني، بحال لپوپ، موسيقى د ريذم اند بلوز، و زادو اضافت حقل ل تّعليق على لاغاني و الشروحات. و ف نفس لعام دخلو اپليكاسيون ديالهم حتى ف لايفون. و ف 2014 دخلو حتى ف الاندرويد. عام 2016 و 2017، بدات شركة فانتاج محتوى ڤيديو اصلي ولاو كيركزو على لموسيقى وكايجيبو فنان فلموسيقى نيشان. مصادر. وصلات خارجية. سيت رسمي
محمد بودهان

محمد بودهان (مزيود ف 1952 ف سلوان) كاتب ؤ موناضيل امازيغي مغريبي. كان ؤستاد ديال لفلسفة ؤ موفتيش تعليمي ؤ صحافي. عندو مجموعة د لمقالات ؤ لكتوبا على لامازيغية ؤ دّاريجة، ؤ سّياسة لّوغاوية ف لمغريب. كاريير. محمد بودهان خدا ليصونص ف لفلسفة عام 1978، و ليصونص خرة ف لقانون لخاص عام 1985. خدم من 1971 موعليم ؤ موراها ؤستاد د لفلسفة، ؤ ولّا منبعد موفتيش ممتاز د لفلسفة ف نيابة الناضور (تقاعد ف 2012). ف 2003، تعيّن عضو ف لمجلس لاداري ديال لمعهد لملكي د تقافة لامازيغية قبل ما ينساحب منو ف 2005 معا ستة د لاعضاء لخرين. هوّا موناضيل جمعاوي، صحفي، مودير د نّشر ديال لمجلة شّهرية "تاويزا" من 1997 تال 2012، ؤ موناضيل ف لحركة لامازيغية. بودهان معروف بلي لكتابات ديالو حاولات تصحّح مجموعة د لمفاهيم، بحال "لهوية"، "التعريب"، "ضّاهير لبربري"، "لوحدة"، و “تّعدد”.
إنسطاڭرام

انسطاݣرام (ب ) (كيختاصروه لمغاربة بسميت انسطا) هو سربيس و شبكة جتماعية ميريكانية ديال لمشاركة د تّصاور ؤ لڤيديوات، تابعة ل شركة ميطا (لي كانت سميتها "فيسبوك"). شّركة د انسطاݣرام اسسها كيڤن سيسطروم، و مايك كريݣر، و بانت لمرة لّولة ف انظمة د اي ؤ اس ف اكتوبر 2010. ف ابريل 2012 تطلقات لڤيرسيون د اندرويد، تبعاتها لڤيرسيون د دّيسكطوپ ف نونبر 2012 مع مزايا محدودة مقارنةً ب لڤيرسيونات د تّيليفون. ف يونيو 2014 خرجات اپليكاسيون د انسطاݣرام د فاير. ف اكتوبر 2016 خرجات لڤيرسيون ديال ويندووز 10. لخدايميا بامكانهم تصفح محتوى لخدايميا لخرين و يقدر لواحد يتفرج ف لمحتوى لي شايع بزاف. يمكن شخص لي عجبوه تصاور د شي كونط يتابع داك لكونط. لميزة ديال لقصص مخدّمة من طاراف 500 مليون خدايمي بشكل يومي. بعدما تّطلق ف عام 2010، حصد انسطاݣرام شعبية كبيرة، ب مليون خدايمي مقيّد ف ضرف شهر، و 10 د لملاين خدايمي ف خلال عام، و مليار خدايمي معا حلول يونيو 2018. ف ابريل 2012، شرات شركة فيسبوك شركة انسطاݣرام بتمن مليار دولار ميريكاني تقريباً على شكل فلوس و سطوك د لبورصة. و ف اكتوبر 2015 كتر من 40 مليون د تّصاور تنشرات على منصة انسطاݣرام. بزاف كيشكرو ف انسطاݣرام بعدما تبدلات لانطيرفاص د لكونط د لخدايمي، و تطورات سّياسة ديال لخصوصية ف لاپليكاسيون، و الرقابة على لمحتوى لي ماشي قانوني ؤلا ماشي مقبول لي كياپلوديوه لخدايميا.
وليد شديرة

وليد شديرة، تولد ف 22 يناير 1998 ف لوريطو، هو كوايري مغريبي كيلعب اباسونطر معا لفرقة صبليونية اسپانيول برصلونة ف ليڭا. حياتو. لبدية. تولد شديرة ف 1998 ف مدينة لوريطو ف وسط فاميلة مغريبية اصلها من بني ملال هاجرات ل طاليان قبل مايتزاد ب عشر سنين. باه عزيز حتا هو كان كوايري كيلعب ف لهوجوم ف لمغريب. خوه صغير محمد حتا هو كيلعب كورة ف نفس لپوصط معا لفرقة د سانجيوسطيزي. بدا يلعب شديرة كورة ف لعمر د خمس سنين معا لفرقة د مدينتو، لي دخل ف لفرقة لولة ديالها ملي دار صطاش لعام. دوز شديرة ربع سنين لولة ديال لكاريير ديالو ف لاقسام سفلية د لهواة ف طاليان. لكاريير معا لفراقي. ف 10 يوليوز 2019، سنا كونطرة ديال تلت سنين معا لفرقة د پارما ف سيري ا، لي سلفاتو موراها ل اريتسو ف سيري سي. دار لبدية ديالو لحتيرافية معا اريتسو ف سيري سي ف 25 غشت 2019 ضد ليكو. بدا لماطش اساسي ؤ خرج ف دقيقة 65. ف 31 يناير 2020، مشا اعارة ل لفرقة د ليكو. ف 4 شتنبر 2020، مشا مسلف ل مانطوڤا. ف 18 يوليوز 2021، مشا مسلف ل باري. ف 30 يونيو 2022، فعّلات باري لبند ديال شريان ؤ سنات معاه كونطرة د تلت سنين حتال يونيو 2025. لكاريير معا لمونتخاب. ف 12 شتنبر 2022، عيطلو لمودريب د لمونتخاب د لمغريب وليد رݣراݣي باش يلعب جوج ماتشات اميكال ضد تشيلي ؤ لپاراݣواي. احصائيات. معا لمونتخاب. طابلو تالي كيليستي لماتشات د لمونتخاب د لمغريب لي شارك فيهم وليد شديرة من 23 شتنبر 2022 حتال دابا.
وارسو

وارسو (ب لپولونية Warszawa، "ڤارشاڤا") هيّا اكبر مدينة ف پولونيا ؤ لعاصيمة ديالها. لمدينة جات على واد ڤيستولا ف شمال وسط لبلاد، ؤ عاداد سّكان ديالها ف لاحصاءات رّسمية واصل ل 1، 8 مليون شخص، ؤ 3، 1 مليون ف لمجموع ف لمنطقة لميطروپوليطانية لي تابعة ليها، شّي لي كيخلّيها سابع اعمر مدينة ف ليتيحاد لؤروپي. وارسو شادة تيساع ديال 517 ك²، ؤ مقسّمة ل 18 زونة (ؤلا حومة)، بينمّا لمنطقة لميطروپوليطانية شادة 6100 ك². وارسو كاتّعتابر مدينة عالمية ؤ مركز تقافي ؤ سياسي ؤ قتيصادي موهيم ف لعالم، ؤ هيّا لموضع ديال لحوكومة ؤ لاجهيزا د دّولة ف پولونيا. وارسو ف لاصل كانت قرية صغيرة د لحوّاتا ف منطقة مازوڤيا، تا قرر لماليك د پولونيا سيڭيسموند تّالت باش يحوّل لعاصيمة ديالو من كراكوڤ ل وارسو، ف لقرن 16. وارسو كانت تا لعاصيمة ديال ليتيحاد د پولونيا ؤ ليتوانيا تال 1795، ؤ لعاصيمة ديال دوكية د وارسو تحت لحكم ديال ناپوليون بوناپارت. تّورة صّيناعية جابت بزاف د نّاس ليها باش يقلّبو على فوراص د لخدمة، ؤ داكشي علاش زداهرات ؤ تزادو سّكان ديالها بزاف. كانت معروفة ب لمعمار لمتناسق ؤ زّوين ديالها، تا تعرّضات ل لقصف ؤ تّدمير شبه لكامل ف لحرب لعالمية جّاوجة، ؤ تقتلو ؤ تهجّرو اغلبية د سّكان لاصليين ديالها. لمدينة فيها وحدين من اهم لمراكز ديال لابحات ف ؤروپا، ؤ بزاف د شّركات لعالمية حالين فروع ديالهوم فيها. لبورصة د وارسو هيّا اكبر ؤ اهم وحدة ف ؤروپا لوسطانية و شّرقية. اعلى مبنى ف ؤروپا، ؤ اكبر مسرح ف لعالم كاينين ف وارسو. نوطات.
لموعتاقال د أوشڤيتس

لموعتاقال د اوشڤيتس ؤلا لموعتاقال د اوشڤيتس د لابادة (ب لالمانية Auschwitz Konzentrationslager، ب ختيصار KL Auschwitz) هوّا حبس ؤ موعتاقال د لابادة كان مديور من طاراف نّازيين فاش حتلو پولونيا ف لحرب لعالمية جّاوجة. كيتكوّن هاد لحبس من مجموعة د لموركابات لحبسية، اهمها اوشڤيتس 1 لي تدار ف مدينة ؤشڤيتسيم لپولونية (ب لالمانية Auschwitz، ب لپولونية Oświęcim) اوشڤيتس 2 بيركيناو لي كانو فيه شّومبرات د لاعدام ب لڭاز، ؤ اوشڤيتس 3 مونوڤيتس، لي كان موعتاقال د لخدمة لقسرية تابع ل شركة اي ڭي فاربن ديال لمواد لكيماوية. كاينين عشرات د لموعتاقالات صّغار خرين تابعين ليه تاهوما. هاد لموعتاقال كان اهم موضع فين طبّقو نّازيين ما سمّاوه لحل لّخراني ديال لقضية د ليهود. اوشڤيتس 1 كان ف لاصل مركز د لبوليس لپولوني، ؤ ف ابريل 1940، حوّلوه قوات لامن لخاصة د المانيا نّازية، لمعروفين ب "شوتسشطافل" (ب لالمانية Schutzstaffel)، ؤلا بختيصار SS، ل موعسكار فين كيتشدو لمحابسيا د لحرب. ف لعاماين لّولة ديالو، اغلبية د لمحابسيا كانو پولونيين. ف ماي 1940، تعيّنو موجرمين المانيين كا موضّافين باش يسيرو لموعتاقال، ؤ من هنا غادي تبدا سّمعة ديالو كا موضع ديال لقسوة ؤ تّعديب. لمحابسيا كانو كيتعرّضو ل ضّرب، تّعديب ؤ لاعدام ل اتفه لاسباب. ف غشت 1941، تدارو اول اعدامات ب لڭاز ل محابسيا پولونيين ؤ سوڤييت. و ف شّهر لي موراه بدا لبني ديال طّرف تّاني د لموعتاقال، اوشڤيتس 2 بيركيناو. مابين 1942 و لّخر د 1944، بداو نّازيين كيجيبو ليهود من جميع لمناطق لي سيطرات عليهوم المانيا. كتر من 1، 3 مليون شخص دازو من هاد لموعتاقال، منهوم 1، 1 مليون تقتلو تماك. ضّحايا ديالو فيهوم 960. 000 يهودي من جنسيات مختالفين (منهوم 865. 000 تعدمو فيساع ب لڭاز معا لوصول ديالهوم ل لموعتاقال)، 74. 000 پولوني، 21. 000 من شعب رّوما، 15. 000 ديال سّوڤييتيين، ؤ 15. 000 ؤروپي من بلدان خرين. دوك لي ماتعدموش ب لڭاز، ماتو ب تّجويع، لعيا، لمرض، لاعدامات لفردية، ؤلا لعصا. كاينين لي ماتو تا ب تّجارب طّبية لي كانو كيديرو طّبا نّازيين. ف تّاريخ لقصير ديال لموعتاقال، طراو فيه مجموعة د لاحدات بحال تورات ؤ محاولات د لهروب. من 802 محابسي لي حاولو يهربو يلّاه 144 لي صدقات ليهوم. يلاه 789 د لموضافين ديال لموعتاقال لي دازو من لمحكمة (15% من لمجموع)، ؤ شي وحدين منهوم تّحكم عليهوم ب لاعدام، بحال لكوماندان نّازي رودولف هوس. عدم سّتيجابة د لحولافا ف لحرب لعالمية جّاوجة، ب انهوم يقصفو لموعتاقال ؤ سّكاكي د تّران لي كيدّيو ليه بعدما كانو لاخبار على شنو كان طاري فيه رايجين ف داك لوقت، باقي كيتّعتابر علامة ستيفهام كبيرة. ملي قرّب لجيش لحمر سّوڤييتي ل لموعتاقال ف يناير 1945، بداو نّازيين كيزربو ف اعدام لمحابسيا ديال لموعتاقالات، ؤ تدمير لوتايق لي كاتّبت لجرائم لي طراو تماك. ف 27 يناير دخلو لعساكريا سّوڤييت ل اوشڤيتس، ؤ هاد نّهار كيتّعتابر دابا ليوم لعالمي ديال الدكرى د لهولوكوسط. ف لعقود لي تلاو لحرب، بزاف د نّاس لي نجاو من اوشڤيتس كتبو مودكرات ديالهوم على شنو طرا ليهوم تماك، ؤ كيفاش قدرو يتعايشو معا لحياة ديك سّاع ؤ موراها، بحال ڤيكطور فرانكل، پريمو ليڤي، و الي ڤيزل. لموعتاقال د اوشڤيتس ولّا كيتّعتابر رمز ديال لهولوكوسط. ف 1947، پولونيا اسّسات لمتحف لوطني ديال اوشڤيتس بيركيناو ف لموضع ديال اوشڤيتس 1 ؤ اوشڤيتس 2 بيركيناو، ؤ ف 1979 دخل ل لّيستة د ليونيسكو ديال تّرات لعالمي.
دوايت أيزنهاور

دوايت ديڤيد "ايكي" ايزنهاور (بلينݣليزية: Dwight David "Ike" Eisenhower)، (تولد ف 14 اكتوبر 1890 ف طيكساس - مات ف 28 مارس 1969 ف واشينطون) كان عسكري و سياسي ميريكاني. كان هو الرئيس الرابع وتلاتين ديال لميريكان، و حكم فيها من 1953 حتال 1961. ايزنهاور كان قايد عام د لجيش د ميريكيان ف لحرب لعالمية جاوجة، و لمدير د لجامعة د كولومبيا (1948-1953) و اول قايد عام د الناطو (1951-1952). لوقت اللي حكم فيه ايزنهاور تعرف ببزاف د لحوايج، منها باللي ساهم ف نقيلابات ف ايران و ݣواطيمالا، و عاون لجنوب ف لحرب د كوريا (كان هو اللي سالاها)، و فرانسا ف لحرب ديالها ف لاندوشين. ف لداخل د لميريكان كان شعبي بزاف، حيت تقاد مزيان لاقتصاد فوقتو. مصادر. لمزاود. تقدر تزيد شوف بزاف د تّصاور و لمعلومات ديال دوايت ايزنهاور ف ويكيميديا كومنز.
سيمانة د لخدمة ؤ لويكاند

ليامات د لخدمة ؤ لويكاند هوما اجزاء متكاملين د سّيمانة. هاد سّيستيم مستعمل ف اغلبية ؤلا جميع لبلدان باش يقسّم سّيمانة ل طرف كيخدمو فيه نّاس (يامات د لخدمة) ؤ طرف كيرتاحو فيه لخدّاما من لخدمة (لويكاند). هاد ليّام كايختالفو من بلاد ل بلاد. شي بلدان كاياخدو لويكاند الرسمي نهار لحد و شي وحدين خرين نهار السبت و شي وحدين خرين عوناتي نهار الجمعة (سيرتو لبلدان للي فيها غالبية مسلمة). اصل كلمة ويكاند جاي من لي كاتعني حرفياً اللخر د السيمانة. اغلبية د لبلدان لاسلامية كيخدمو ب سيستيم لي نهار جّمعة كيكون فيه نهار د رّاحة، معا نهار لخميس ف بزاف د لحالات، ؤلا بوحدو ف لحالة ديال ايران. سّتيتناءات لي كاينين هوما لمغريب، تونس، موريطانيا، لامارات، لبنان ؤ تركيا لي خدّامين ب سّيستيم لغربي.
طوماس دجيڤرسون

طوماس دجيڤرسون (بلينݣليزية: Thomas Jefferson)، (تولد ف 2 ابريل 1743 - مات ف 4 يوليوز 1826 ف ڤيرجينيا) كان محامي و مهندس و فيلسوف و ديپلوماسي و سياسي ميريكاني. كان هو الرئيس التالت ديال لميريكان (من 1801 ل 1809)، و محسوب من لاباء السبعة اللي اسسو لبلاد. دجيڤرسون هو لكتاتبي اللول ديال لاعلان د لاستقلال د ميريكان. كان هو لحاكم د ڤيرجينيا ف وقت لحرب د التورة (1779-1781)، السفير د ميريكان ف فرانسا (1785-1790)، و اول وزير خارجية د لميريكان (1790-1793)، تحت من الرايس جورج واشينطون. ف لوقت اللي حكم فيه دجيڤرسون، تضوبلات لمساحة د لميريكان على جوج، و شرات لبلاد لولاية د لويزيانا من فرانسا (ف 1803). مصادر. لمزاود. تقدر تزيد شوف بزاف د تّصاور و لمعلومات ديال طوماس دجيڤرسون ف ويكيميديا كومنز.
لبانضات د لحيداد

لبانضات د لحيداد (ب ) رواية ديال سّتيمپانك ؤ لفنطازيا ديال لكاتب لميريكاني براندن ساندرسون خرجات ف 26 يناير 2016. هاد رّواية هيّا سّاتّة ف سّيرية د ميستبورن، ؤ تّالتة ف سّيرية لفرعية د "واكس ؤ ويين" () لي كاتطرا ف لايرا تّانية، 300 عام مورا لاحدات ديال لكتاب تّالت. هاد رّواية مسبوقة ب ضلال د الدات (2015) ؤ متبوعة ب لمعدن لمفقود (2022). سينوپسيس. "لبانضات د لحيداد" هوما "عقولا د لحديد" اسطورية لي كانو عند لّورد لحاكم، ؤ لي كيتڭال بلي اي واحد خداهوم كاتولّي عندو لقدرات لخارقة ديالو. تا حد ماكان متيّق بلي هاد لحاجة باقة موجودة، ولاكين واحد لباحت من شعب لكاندرا ف مغامرة ديالو، ضرب تصويرة لي كاتبيّن شي حاجة لي تقدر تكون هيّا نيت هاد "لبانضات د لحيداد"، ؤ لباطال د لقصة واكسيليوم لادريان معا عشرانو تصيفط ف مهمة باش يبقشش جيهت مدينة "سيران جّديدة" ؤ يشوف شنو كاين. ف طريقو كيكتاشف لاهداف لحقيقية ديال عمو ادوارن لادريان، لي كيتراّس مونضامة سرية مسمّية راسها "لمجموعة".
بوريص دجونصون

اليكساندر بوريص دي پفيفيل دجونصون (مزيود ف 19 يونيو 1964) سياسي بريطاني لي كان رئيس د لحيزب لموحافيض لبريطاني ؤ رئيس لوزارا د لمملكة لمتحدة مابين 2019 و 2022. كان قبل من داكشي وزير د دّولة ل شّؤون لبرانية و شؤون لكومونويلت من 2016 تال 2018، و عمدة د لندن من 2008 تال 2016. كان عضو ف لبرلمان لبريطاني على جوج فترات، مابين 2001 و 2008، ؤ من 2015 تال دابا. حياتو. دجونصون قرا ف الطون كوليدج ؤ دار دّراسات لكلاسيكية (تاريخ ؤ اداب د ليونان ؤ روما) ف جامعة ؤكسفورد. تّنتاخب رئيس ديال نّقابة د ؤكسفورد ف 1986. من 1989، كان مراسل ديال جورنال ديلي طيليڭراف، ؤ مابين 1999 و 2005 خدم معا مجلة ذ سپيكتيتور ديال سّياسة ؤ تّقافة. خدا بزاف د لمناصب سّياسية، تا تّنتاخب رئيس د لحيزب لموحافيض لبريطاني ف 23 يوليوز 2019، ؤ رئيس لوزارا د لمملكة لمتحدة من نّهار لي موراه. لفترة د لحكم ديالو دازو منها جوج احدات موهيمين هوما بريكزيت (خروج لمملكة لمتحدة من ليتيحاد لؤروپي) و جّايحة د كوڤيد 19. ف دجنبر 2021، تبيّن بلي مسؤولين حوكوميين بريطانيين، منهوم بوريص دجونصون، حضرو ل جتيماع براسهوم مجموعين، شّي لي خرق لحكام د كوڤيد 19 لي كان معمول بيهوم ف لمملكة لمتحدة. ف ابريل 2022، توصّل دجونصون ب نوتيصة د لمحكمة (لي عادةً كيخلّص عليها بنادم غرامة)، ؤ ولّا اول رئيس د لوزارا لي كيتعرض ل حكم قضائي ف لفترة د لحكم ديالو. ف 7 يوليوز 2022، علن بوريص دجونصون على سّتيقالة ديالو بعد سلسلة د لفضايح ف لحوكومة ديالو.
لأزمة لحوكومية د لمملكة لمتحدة د 2022

لازمة لحوكومية د لمملكة لمتحدة د 2022 طرات ف لبدية د يوليوز 2022، فاش 62 عضو من لحوكومة لبريطانية تّانية ديال بوريص دجونصون، من بين 179 ف لمجموع عتازلو لمناصب ديالهوم. منّهوم وزارا، سيكريتيرات خاصين د لبرلمان (لي كيتسمّاو تا "وزارا ف ضّل")، و مرسولين تيجاريين (ب ). لازمة وصلات ل لاوج ديالها ملي رئيس لوزارا بوريص دجونصون علن على سّتيقالة ديالو من رياسة لحيزب لموحافيض لبريطاني ؤ رياسة لوزارا ف 7 يوليوز 2022. لمنصب ديال دجونصون كان ديجا شهورا على لحكّاكة بسباب سلسلة د لفضايح د لحوكومة ديالو، ولاكين لفضيحة د كريس پينتشر (تّيهامات ب تحرش جنسي ضد واحد من لقيّاد د لحيزب لموحافيض، كريس پينتشر) هيّا لي كانت تّبنة لي قصمات ضهر جّمل.
إرلاندا

ارلاندا (ب ) ݣزيرة ف شمال لمحيط لاطلاسي تابعة ل قارة ؤروپا ؤ جات ف شّمال لغربي ديال ؤروپا لقارية. عندها تيساع كيساوي علاين 84. 421 كـ²، ؤ هيّا تاني اكبر لݣزاير لبريطانية، ؤ تالت اكبر ݣزيرة تابعة ل ؤروپا، ؤ مكلاصية نمرة 20 ف ترتيب لݣزاير د لارض من حيت تّيساع. كيسيطر عليها موناخ موحيطي لي كيتميّز ب فرق صغير ف لحرارة مابين لفصول. ف شّرق ديالها كاينة لݣزيرة د بريطانيا لعضيمة، لي كبر منها ب جوج مرات ؤ نص، ؤ معا كتر من 1000 ݣزيرة كيشكّلو مجموعين ارخبيل لي كيتسما لݣزاير لبريطانية. سياسياً، لݣزيرة د ارلاندا مقسومة ل جوج بلدان هوما ارلاندا شّمالية و جمهورية ارلاندا.
صقيل (لفيزيك)

الصقيل ولا الركيزة د الصقيل (بالنݣليزية: Principal of Inertia؛ بالعربية: مبدا القصور) فالفيزيك كايعني بلي شي كسدة غادا تكمل لحركة ديالها حتى تجي شي قوة برانية وتبدل ليها الزربة ولا ليتيجاه ديالها. كلمة الصقيل هو نيولوجيزم ب الداريجة لكلمة Inertia ب نّݣليزية وللي هو ختصار ديال عبارة الركيزة د صقيل () كيفما وصفو اسحاق نيوتن ف لقانون لّولاني دلحركة ديالو. نيوتن كايݣول ف لقانون لّولاني د لحركة ديالو: «LAW I. Every object perseveres in its state of rest، or of uniform motion in a right line، unless it is compelled to change that state by forces impressed thereon. » و لي طّرجامة ديالو ل دّاريجة كاتعطي: «لقانون لّول: كولّا كسدة كاتبقى محافضة على لحالة ديال رّاحة ديالها، ولا كاتبقى غاديا نيشان حتى كاتفرض عليها شي قوة تبدلها بزز منها. » لئتيمولوجيا. كلمة Inertia ب نݣليزية جاي من كلمة iners ولا inert ب لّاتينية و لي كاتعني "معݣاز" ولا "فاشل".
بريطانيا لعضيمة

بريطانيا لعضيمة (ب ) ڭزيرة ف شمال لمحيط لاطلاسي تابعة ل قارة ؤروپا ؤ جات ف شّمال لغربي ديال ؤروپا لقارية. عندها تيساع كيساوي علاين 209. 331 ك²، ؤ هيّا اكبر لڭزاير لبريطانية، ؤ اكبر ڭزيرة تابعة ل ؤروپا، ؤ تاسع اكبر ڭزيرة ف لعالم. كيسيطر عليها موناخ موحيطي لي كيتميّز ب فرق صغير ف لحرارة مابين لفصول. ف لغرب ديالها كاينة لڭزيرة د ارلاندا، لي صغر منها ب كتر من نّص، ؤ معا كتر من 1000 ڭزيرة كيشكّلو مجموعين ارخبيل لي كيتسما لڭزاير لبريطانية. سياسياً، لڭزيرة مقسّمة ل 3 د لبلدان هوما نّڭليز، سكوطلاندا ؤ ويلز، لي كاملين تابعين ل لمملكة لمتاحدة.